P6_TA(2007)0185

Засилване на общностното законодателство в областта на информирането и консултирането на работниците

Резолюция на Европейския парламент от 10 май 2007 г. за засилване на европейското законодателство в областта на информирането и консултирането на работниците

Европейският парламент,

- като взе предвид член 136 от Договора за ЕО,

- като взе предвид Директива 2002/14/ЕО на Европейския парламент и на Съвета от 11 март 2002 г. за създаване на обща рамка за информиране и консултиране на работниците и служителите в Европейската общност [1], Директива 98/59/ЕО на Съвета от 20 юли 1998 г. относно сближаване на законодателствата на държавите-членки в областта на колективните уволнения [2], Директива 94/45/ЕО от 22 септември 1994 г. за създаване на Европейски работнически съвет или на процедури за информиране и консултации с работниците и служителите в предприятия с общностно измерение и групи предприятия с общностно измерение [3], Директива 2001/23/ЕО на Съвета от 12 март 2001 г. относно сближаването на законодателствата на държавите-членки във връзка с гарантирането на правата на работниците и служителите при прехвърляне на предприятия, стопански дейности или части от предприятия или стопански дейности [4]; всички които се отнасят до хармонизирането на законодателството на държавите-членки по отношение на инструментите за социален диалог,

- като взе предвид своята резолюция от 4 септември 2001 г. [5] относно доклада на Комисията по прилагането на Директивата 94/45/ЕО,

- като взе предвид съобщението на Комисията относно Преструктурирането и трудова заетост — предвиждания и придружаващи мерки с цел развиване на заетостта: ролята на Европейския съюз (COM(2005)0120),

- като взе предвид становището на Европейския социален и икономически комитет от 14 декември 2005 г. [6],

- като взе предвид своята резолюцията от 15 март 2006 г. за преструктурирането и трудова заетост [7],

- като взе предвид своите предишни резолюции относно промишлените преструктурирания и сливания,

- като взе предвид изявлението на Комисията пред Парламента от 25 април 2007 г. относно засилването на европейското законодателство в областта на информирането и консултирането на работниците,

- като взе предвид член 103, параграф 4 от своя правилник,

A. като взе предвид нарастващия брой предприятия, които оперират на международно равнище в резултат на глобализацията;

Б. като има предвид засилването на процеса на преструктуриране, сливания, делокализация и т.н., който се отразява върху всички сектори на дейност и предизвиква промени в структурата на предприятията, производството и трудовата заетост;

В. като има предвид, че различните случаи на преструктуриране и колективни уволнения в различни сектори подчертаха някои възможни проблеми в общностното законодателство в областта на правото на работниците да бъдат информирани и консултирани;

Г. като има предвид, че конструктивното и положително споделяне на информация и действителното консултиране на работниците и служителите е важно за предвиждане на промените в промишлеността; като има предвид, освен това, че информирането и консултирането са важен компонент на нашия европейски социален модел;

1. Призовава Комисията, както бе поискано неколкократно от Парламента и за последен път в гореспоменатата резолюция от 15 март 2006 г., да предприеме инициативи за преразглеждане и актуализиране на общностното законодателство в областта на информирането и консултирането на работниците, с цел да осигури последователна и ефективна законова рамка, да гарантира правна сигурност и да подобри осъществяването на социалния диалог между националното и европейското равнище;

2. Призовава Комисията да представи на Парламента календар за преразглеждане и модернизиране на общностното законодателство относно информирането и консултирането, колективните уволнения, защитата на правата на работниците и служителите при прехвърляне на предприятия и особено относно дълго-очакваното преразглеждане на Директива 94/45/ЕО относно европейските работнически съвети;

3. Призовава Комисията да предприеме незабавни действия, за да осигури осъществяването на правилно прилагане на разпоредбите в областта на информирането и консултирането на работниците в държавите-членки, както и да уведоми държавите, в които директивите за информирането и консултирането не се прилагат;

4. Отбелязва в частност, че Директива 94/45/ЕО или не се прилага изобщо, или са налице сериозни и неоснователни несъответствия между начина, по който държавите-членки предпочитат да я прилагат; призовава Комисията докладва бързо и цялостно на Парламента, както и да уведоми държавите-членки, където това е необходимо;

5. Припомня на Комисията необходимостта от последователна промишлена политика на европейско равнище, която да отчита нейните социални и екологични последици; счита, че социалните партньори имат да играят ключова роля в разработването на тази политика;

6. Следователно призовава Комисията да подобри допълнително съгласуването на своите политики в различните области, включвайки социалните въпроси, икономическите и паричните въпроси, промишлеността и изследванията и развитието, както и да насърчава социалните партньори да вземат активно участие в разработването на комплект от последователни политики с цел запазване на една силна, новаторска и конкурентоспособна европейска промишленост;

7. Възлага на своя председател да предаде настоящата резолюция на Съвета, Комисията, правителствата и парламентите на държавите-членки, както и на социалните партньори на европейско равнище.

[1] ОВ L 80, 23.3.2002 г., стр. 29.

[2] ОВ L 225, 12.8.1998 г., стр. 16.

[3] ОВ L 254, 30.9.1994 г., стр. 64.

[4] ОВ L 82, 22.3.2001 г., стр. 16.

[5] ОВ C 72 E, 21.3.2002 г., стр. 68.

[6] ОВ C 65, 17.3.2006 г., стр. 58.

[7] ОВ C 291 E, 30.11.2006 г., стр. 297.

--------------------------------------------------